B. Osobitná časť

K Čl. I
 
K bodu 1
Podľa § 3 ods. 1 písm. c) zákona č. 184/2009 Z. z. o odbornom vzdelávaní a príprave a o zmene a doplnení niektorých zákonov v znení neskorších predpisov Ministerstvo školstva, vedy, výskumu a športu Slovenskej republiky v spolupráci s Ministerstvom práce, sociálnych vecí a rodiny Slovenskej republiky, stavovskými organizáciami, profesijnými organizáciami a odborovými organizáciami určilo:
•	Zoznam študijných odborov a učebných odborov, ktoré sú nad rozsah potrieb trhu práce, 
•	Zoznam študijných odborov a učebných odborov s nedostatočným počtom absolventov pre potreby trhu práce. 
Pri tvorbe Zoznamu študijných odborov a učebných odborov, ktoré sú nad rozsah potrieb trhu práce bola využitá informácia o uplatnení absolventov stredných škôl na trhu práce podľa jednotlivých krajov, za jednotlivé stredné školy, študijné odbory a učebné odbory.

Pri tvorbe Zoznamu študijných odborov a učebných odborov s nedostatočným počtom absolventov pre potreby trhu práce boli využité analýzy a prognózy vývoja na trhu práce.

Zoznam študijných odborov a učebných odborov s nedostatočným počtom absolventov pre potreby trhu práce obsahuje 39 odborov vzdelávania. V školskom roku 2013/2014 v študijných odboroch a učebných odboroch, zaradených do predmetného zoznamu, študovalo 1 868 žiakov, z toho v 1. ročníku 870 žiakov.

Zoznam študijných odborov a učebných odborov, ktoré sú nad rozsah potrieb trhu práce obsahuje šesť študijných odborov a študijné odbory organizované formou kvalifikačného pomaturitného štúdia zaradené do oddielu A a oddielu B prílohy č. 5 Vyhlášky MŠ SR č. 282/2009 Z. z. o stredných školách v znení neskorších predpisov. V školskom roku 2013/2014 v študijných odboroch vzdelávania, zaradených do predmetného zoznamu, študovalo 10 009 žiakov, z toho v 1. ročníku 5 425 žiakov.

Vzhľadom na meniace sa potreby trhu práce, ako aj meniaci sa vývoj absolventskej miery nezamestnanosti v jednotlivých odboroch vzdelávania budú predmetné zoznamy každoročne aktualizované.
 
Navrhuje sa zvýšiť normatív na žiakov prvých ročníkov a ich nasledujúcich ročníkov stredných odborných škôl vzdelávajúcich sa v študijnom odbore alebo učebnom odbore zaradenom v zozname študijných odborov a učebných odborov s nedostatočným počtom absolventov pre potreby trhu práce počas doby zaradenia študijného odboru alebo učebného odboru v tomto zozname a navrhuje sa znížiť normatív na žiakov prvých ročníkov a ich nasledujúcich ročníkov strednej odbornej školy vzdelávajúcich sa v študijnom odbore alebo učebnom odbore zaradenom v zozname študijných odborov a učebných odborov, ktoré sú nad rozsah potrieb trhu práce, počas doby zaradenia študijného odboru alebo učebného odboru v tomto zozname. 
Zvýšenie a zníženie normatívu na žiaka strednej odbornej školy vyplýva z § 7 ods. 9 zákona č. 597/2003 Z. z. o financovaní základných škôl, stredných škôl a školských zariadení v znení neskorších predpisov. O tomto kroku ministerstva boli zriaďovatelia stredných odborných škôl informovaní už v roku 2012. 
Rovnako ako v prípade stredných odborných škôl sa navrhuje postupovať aj pri financovaní nákladov na praktické vyučovanie v strediskách praktického vyučovania.
Percentuálne hodnoty 90% a 110% boli stanovené na základe kvalifikovaného odhadu. Účelom je motivovať stredné odborné školy, aby vzdelávali viac žiakov v odboroch vzdelávania, ktoré sú požadované trhom práce a ktoré už dlhodobo nevyučujú žiadne stredné odborné školy (aj keď ich majú zaradené v sieti), resp. počty absolventov, ktoré produkujú v týchto odboroch nepokrývajú potreby zamestnávateľov. Zvýhodnený normatív má byť motivačným faktorom, ktorý zaktivizuje stredné odborné školy, aby robili nábor žiakov základných škôl do stanovených odborov vzdelávania. Daným návrhom sa zosúlaďuje vzdelávací systém v oblasti odborného vzdelávania a prípravy s potrebami trhu práce. 
 
K bodu 2
Z dôvodu jednoznačnosti sa určuje okruh žiakov škôl v zriaďovateľskej pôsobnosti okresných úradov v sídle kraja, na ktorých sa poskytujú finančné prostriedky na stravovanie, ak pri škole nie je zriadené zariadenie školského stravovania a žiaci týchto škôl sa stravujú v zariadeniach školského stravovania iných zriaďovateľov. Úprava sa dotýka len žiakov stredných škôl, odborných učilíšť a praktických škôl. Zmena ustanovenia nadväzuje na úpravy uvedené v § 6 ods. 12 písm. e) a v § 9 ods. 12 písm. e) zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov, ktoré vstúpili do platnosti s účinnosťou od 1.1.2013. 
  
K bodom 3 a 4
Ide o legislatívno-technickú úpravu, ktorá súvisí s aktualizáciou znenia poznámok pod čiarou.
 
K bodu 5
Aktualizuje sa znenie prílohy č. 1. Návrh aktualizácie prílohy súvisí s novými experimentálnymi odbormi vzdelávania od 1. septembra 2014. 
 
K Čl. II
 
Účinnosť predpisu sa navrhuje od 1. januára 2015 okrem prvého bodu, ktorý nadobudne účinnosť od 1. septembra 2015.